ΑΘΗΝΑ 20/10/2016

ΑΡ.ΠΡΩΤ.: 2317

**ΔΕΛΤΙΟ ΤΥΠΟΥ**

* **Θα γίνουν τελικά οι προσλήψεις στα Νοσοκομεία τώρα που υπάρχει ενδεχόμενο να επιστραφούν τα χρήματα των τηλεοπτικών αδειών στους υπερθεματιστές;**
* **Θα αναζητηθούν ισοδύναμα για λίγες προσλήψεις όπως η περικοπή του Επιδόματος Επικίνδυνης και Ανθυγιεινής Εργασίας;**

**Το ΕΣΥ σε ελεύθερη πτώση**

**Ο Θεός να βάλει το χέρι του.**

 Η ΠΟΕΔΗΝ από τη πρώτη στιγμή ξεκαθάρισε ότι **δεν θα γίνει νερό στο μύλο της κυβέρνησης παίρνοντας μέρος** στο παιχνιδάκι της με τις τηλεοπτικές άδειες. Σκοπιμότητες βουτηγμένες στην ανεργία εκατοντάδων εργαζόμενων δημοσιογράφων και τεχνικών των καναλιών, που η κυβέρνηση **για τη χειραγώγηση της ενημέρωσης και μόνο** **προσπαθεί να τα βάψει στο μαύρο**.

 **Οι ΚΑΠΕΤΑΝΙΟΙ της κυβέρνησης πίστεψαν ότι με επικοινωνιακά ευφυολογήματα θα δημιουργήσουν κλίμα κοινωνικού αυτοματισμού.**

 Θα πείσουν την κοινωνία ότι κλείνουν τα κανάλια της δήθεν διαπλοκής και με τα χρήματα των αδειών θα σώσουν το ΕΣΥ.

 Αλήθεια πόσες φορές θα σώσει το ΕΣΥ στα λόγια η κυβέρνηση, **που κερδίζει επάξια θέση στο βιβλίο Γκίνες, με τα περισσότερα ψέματα σε τόσο σύντομο χρονικό διάστημα;**

 Η ΠΟΕΔΗΝ δεν τσίμπησε στις εξαγγελίες Τσίπρα στην ΔΕΘ (10/9/2016) λίγες ώρες αφότου τελείωσε το Καραβάνι της Υγείας της Θεσσαλονίκης, για την αξιοποίηση των χρημάτων των τηλεοπτικών αδειών σε χιλιάδες κοινωνικές δράσεις, καθώς επίσης και στην **ενίσχυση των Νοσοκομείων με 10.000 προσλήψεις.**

 **«Από το τάξιμο κανείς δεν έπαθε τίποτα, από το δόσιμο έπαθε».**

 Ο κος Τσίπρας εξήγγειλε χιλιάδες προσλήψεις εντός του έτους 2015 και 2016. **Επί των ημερών του έγιναν μόνο 530 προσλήψεις υπαλλήλων,** από τις 950 θέσεις που είχαν εγκριθεί από την προπροηγούμενη κυβέρνηση. **Το προσωπικό των Νοσοκομείων μειώθηκε 7.695 υπαλλήλους τους τελευταίους 20 μήνες.**

 Η κρατική χρηματοδότηση **εφέτος είναι 350 εκ ευρώ λιγότερα** από πέρυσι. **Τα Νοσοκομεία οφείλουν ληξιπρόθεσμα 1,3δις ευρώ.**

 **Η ΠΟΕΔΗΝ δεν τσίμπησε επίσης στο περιεχόμενο του Δελτίου Τύπου που εκδόθηκε από το Μαξίμου,** μετά τη σύσκεψη υπό τον Πρωθυπουργό, του **Αν. Υπουργού Υγείας (Πολάκη), της Αν.Υπουργού Εργασίας και του καναλοφάγου Υπουργού** **του σκότους των καναλιών κου Παππά** (4/10/2016), ότι τα χρήματα της πρώτης δόσης των υπερθεματιστών των τηλεοπτικών σταθμών, θα πάνε για προσλήψεις **4000 Νοσηλευτών** στα Νοσοκομεία.

 **Οι αθεόφοβοι ανακοίνωσαν 4000 προσλήψεις κοινωφελούς εργασίας** οι οποίες επιδοτούνται εξ ολοκλήρου από την Ευρωπαϊκή Κοινότητα (προγράμματα ΕΣΠΑ). Δεν καλύπτουν βάρδιες και αμείβονται με 500 ευρώ το μήνα.

 **Αλήθεια μετά την απόφαση του Συμβουλίου της Επικρατείας να εξετάσει επί της ουσίας τη Συνταγματικότητα του Νόμου Παππά** και τις δηλώσεις του ιδίου Υπουργού, καθώς και του Γ.Γραμματέα ενημέρωσης, ότι θα επιστραφούν τα χρήματα των υπερθεματιστών των καναλιών **σε περίπτωση αντισυνταγματικότητας του Νόμου, τι να υποθέσουμε;**

**Πάπαλα οι προσλήψεις στα Νοσοκομεία;**

 Ούτως ή άλλως **πρόκειται για επικοινωνιακή μπαρούφα της κυβέρνησης**, αφού οι προσλήψεις κοινωφελούς εργασίας επιδοτούνται εξ ολοκλήρου από προγράμματα ΕΣΠΑ και είναι για την απόκτηση εργασιακής εμπειρίας.

 **Τις πήρε το ποτάμι τις προσλήψεις!!!**

 **Τώρα έχουν καλή δικαιολογία. Αναγκαστήκαμε να επιστρέψουμε τα λεφτά πίσω στους υπερθεματιστές και φταίνε οι κακοί εκπρόσωποι της διαπλοκής. Εξαιτίας αυτών δεν γίνονται προσλήψεις στα Νοσοκομεία. ΈΛΕΟΣ!!!**

Ο Κρατικός Προϋπολογισμός χρηματοδοτεί προσλήψεις μόνιμου ή επικουρικού προσωπικού (ορισμένου χρόνου).

 **Τα λεφτά από τα κανάλια (αν τα πάρει η κυβέρνηση), θα καταλήξουν στη τρύπα των πρωτογενών ελλειμμάτων ή πλεονασμάτων (Μνημονιακή δέσμευση).**

 Θυμίζουμε ότι η κυβέρνηση ΣΥΡΙΖΑ – ΑΝΕΛ εφέτος το καλοκαίρι **απέλυσε 500 εργαζόμενους των Νοσοκομείων** κοινωφελούς εργασίας. **Τον μισθό χορηγούσαν** εξ ολοκλήρου οι φορείς υλοποίησης των εν λόγω Κοινοτικών Προγραμμάτων. **Τα Νοσοκομεία ή ο προϋπολογισμός του Υπουργού Υγείας δεν συμμετείχαν ούτε κατ’ ελάχιστο;** Τι άλλο θα ακούσουμε; Ενδεχομένως να προσληφθεί ίσος αριθμός (500) υπαλλήλων κοινωφελούς εργασίας. **Όσους δηλαδή απέλυσε ο κος Τσίπρας**.

 Στο προσχέδιο του Προϋπολογισμού του έτους 2017 που κατατέθηκε στη Βουλή και **στο σχέδιο Νόμου που κυκλοφόρησε** από τους Υπουργούς Υγείας περί των ατομικών συμβάσεων μίσθωσης έργου, **είναι αποτυπωμένη η Μνημονιακή πραγματικότητα**.

 Οι προσλήψεις μόνιμου ή ορισμένου χρόνου προσωπικού στα Νοσοκομεία, τα Κέντρα Υγείας, το ΕΚΑΒ υπακούουν στον Μνημονιακό κανόνα **για κάθε 5 αποχωρήσεις μία πρόσληψη το έτος 2016 και για κάθε 4 αποχωρήσεις μία πρόσληψη το έτος 2017. Πού βλέπει λοιπόν ανάταση του ΕΣΥ η κυβέρνηση, όταν το προσωπικό θα είναι συνεχώς μειούμενο;**

 **10.000 μόνιμοι υπάλληλοι των Νοσοκομείων έχουν θεμελιωμένο δικαίωμα συνταξιοδότησης και αναμένεται τουλάχιστον οι μισοί από αυτούς** να ασκήσουν το δικαίωμα μέσα στο έτος 2017.

 Πώς θα σωθούν τα Νοσοκομεία;

 Το Προσχέδιο του Προϋπολογισμού του έτους 2017 που κατατέθηκε στη Βουλή **προβλέπει ίδια χρηματοδότηση με εφέτος στα Νοσοκομεία.**

 Τα Νοσοκομεία λοιπόν **που χρωστάνε και της Μιχαλούς** δεν μπορούν να συντηρήσουν, να λειτουργήσουν, να ανανεώσουν τον εξοπλισμό, τις υποδομές, τα ιατρικά μηχανήματα. Δεν μπορούν να προμηθευτούν υλικά και φάρμακα.

 **Τα Ασθενοφόρα του ΕΚΑΒ θέλουν το 166.**

 **Η κυβέρνηση θα αναζητήσει ισοδύναμα, προκειμένου για να χρηματοδοτήσει τα Νοσοκομεία.** Στο στόχαστρο ως ισοδύναμο η κυβέρνηση έθεσε ήδη το επίδομα επικίνδυνης και **Ανθυγιεινής Εργασίας των πιο πολύπαθων Επαγγελματιών Υγείας.**

 Συνεχίζει να υφίσταται η διάταξη (Ν.4354/2015 άρθρο 18) για κατάργησή του έως τέλους του έτους 2017 (ευθυγράμμιση του επιδόματος με τις βέλτιστες πρακτικές των άλλων χωρών της Ευρωπαϊκής Ένωσης). **Από τώρα επιχειρούν μέσω αίολων, παράνομων εγγράφων του Γ.Λ.Κ. να περικόπτουν το επίδομα από κατηγορίες δικαιούχων εργαζόμενων.**

 **Να μην τολμήσουν να το αγγίξουν.**

 Οι Νοσηλευτές δεν είναι ενταγμένοι στα Βαρέα και Ανθυγιεινά Επαγγέλματα και με το Επίδομα Επικίνδυνης και Ανθυγιεινής Εργασίας ο μισθός τους κατά μέσο όρο διαμορφώνεται στα 900 ευρώ το μήνα (περικοπές κατά τα Μνημονιακά έτη πάνω από 40%).

 Το ΕΣΥ βρίσκεται σε ελεύθερη πτώση.

 Ο Θεός να βάλει το χέρι του

 **Η κυβέρνηση είναι «από την Πόλη έρχομαι και στην κορφή κανέλα»**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ